অসহিষ্ণুতা নিয়ে পরোক্ষে মুখ খুলে নরেন্দ্র মোদী সরকারের অস্বস্তি বাড়ালেন দলাই লামা। সরাসরি অসহিষ্ণুতার প্রসঙ্গ তিনি তোলেননি। কিন্তু বিহার নির্বাচনের কথা টেনে বিষয়টিতে বিজেপি-কে জড়িয়ে ফেলেছেন।
পঞ্জাবের জলন্ধরে একটি অনুষ্ঠানের ফাঁকে দলাই লামা বলেন, ‘‘শান্তি এবং ঐক্য হল ভারতের ঐতিহ্য। বিহারের মানুষ প্রমাণ করে দিয়েছেন যে, এখনও হিন্দুদের অধিকাংশই এই শান্তি এবং ঐক্যে বিশ্বাস রাখেন।’’ কোনও রাজনৈতিক দল বা নেতার নাম নেননি তিনি।
তবে এখানেই না-থেমে যোগ করেছেন, ‘‘এই ঐক্যের জন্যই ভারত আজ বিশ্বে ধর্ম-সহিষ্ণু দেশ হিসেবে পরিচিত। এখানে সব ধর্মকে সমান মর্যাদা দেওয়া হয়।’’
সন্ত্রাসবাদ নিয়ে প্রশ্নের উত্তরে দলাই বলেন, ‘‘প্রথমে শান্তির বাতাবরণ তৈরি করা প্রয়োজন। এটা আমদের ঘর থেকে শুরু হওয়া উচিত। ধর্মনিরপেক্ষতা এবং ধর্ম-সহিষ্ণুতা বৃদ্ধির প্রয়োজন রয়েছে। এটা স্কুল এবং বিশ্ববিদ্যালয় স্তরে করা উচিত।’’